1947 ई. दे मगरा में जम्मू स्टूड़ैट्स यूनियन दा प्रधान चुनेआ गेआ, ते असें विद्यार्थियें दे हक च केईं गेईं पुट्टियां, जि’न्दे च फीसां बधाने दे खलाफ असें कालेज च पूरी चाल्ली हड़ताल कराई। शेख साहब प्रधान मंत्री, उप-प्रधान मंत्री बक्शी गुलाम मुहम्मद ते होर मनिस्टर मिगी चंगी चाल्ली जानदे हे। जिसलै कालेज दा नांऽ बदलने दा प्रस्ताव में स्टूडैंट्स यूनियन दी कार्यकारिणी च रक्खेआ ते रैज़ूलेशन पास करियै सरकार कोल भेजेआ तां बक्शी गुलाम मुहम्मद ने उस पर नोट लिखेआ ‘Recommended that the name may be changed as proposed’. मंत्रीमंडल ने सफारश मन्नी लैती ते कालेज दा नांऽ गांधी मैमोरयल कालज गै दस्सेआ हा। छड़ा नांऽ बदलने कन्नै कोई खास फर्क नेईं पौंदा। प्रिंसिपल मैह‌‌‌्‌‌‌‌‌दीरत्ता ते दुए प्रौफैसर मिगी पन्छानन ते जानन लगी पेदे हे ते होई सकदा ऐ शास्त्री जी बी जानन लगी पे होन, पर तेह‌्‌‌‌‌रमीं च में हिन्दी च फस्ट आया ते एह् शबर दिंदे होई शास्त्री जी ने मिगी मबारखा बी दित्ती। फ्ही हिन्दी साहित्य मंडल ते डोगरी संस्था दे कार्यक्रमें च बी मेरी दिलचस्पी ही, पर की जे में कविता नेईं हा लिखदा, इस लेई मेरी गिनत दुए नम्बर दे कार्यकर्त्ताएं च होंदी ही। पर जिसलै डोगरी संस्था ने अज़ादी थ्होने मगरा अंग्रेज़ी च The Only Way नांऽ कन्नै पैम्फलैट (pamphlet) छापियै National Conference दा समर्थन कीता तां अस डोगरी संस्था दे होर नेड़ै आई गे की जे Students Union ते अग्गें गै नैसनल कान्फ्रैन्स गी अपा सैह‌्‌‌‌‌‌‌योग देआ करदी ही।